b'\n_START_ARTICLE_\nFra Mauro (m\xc3\xa5nekrater)\n_START_SECTION_\nOmgivelser\n_START_PARAGRAPH_\nFra Maurokrateret er en del af den omgivende Fra Mauro-formation, som ligger nord\xc3\xb8st for Mare Cognitum og syd\xc3\xb8st for Mare Insularum. De to sammensluttede kratere Bonpland og Parry er forbundet med dets sydlige rand og tr\xc3\xa6nger ind i krateret, s\xc3\xa5 det har indadg\xc3\xa5ende buler i kraterv\xc3\xa6ggen.\n_START_SECTION_\nKarakteristika\n_START_PARAGRAPH_\nDen tilbagev\xc3\xa6rende rand af Fra Mauro er st\xc3\xa6rkt nedslidt og har indsk\xc3\xa6ringer fra tidligere nedslag og \xc3\xa5bninger i b\xc3\xa5de den nordlige og \xc3\xb8stlige kraterv\xc3\xa6g. Randen er mest fremtr\xc3\xa6dende mod syd\xc3\xb8st, hvor den deler en kraterv\xc3\xa6g med Parry. Dens \xc3\xb8vrige sider er ikke meget mere end lave, uregelm\xc3\xa6ssige h\xc3\xb8jderygge. Maksimumsh\xc3\xb8jden af den ydre rand er 700 m._NEWLINE_Kraterbunden er blevet d\xc3\xa6kket af et lag basaltisk lava. Denne overflade er st\xc3\xa6rkt opdelt af kl\xc3\xb8fter, som g\xc3\xa5r fra den nordlige til den sydlige rand. Der er ingen central top, men det lille satellitkrater "Fra Mauro E" ligger n\xc3\xa6sten i kratermidten._NEWLINE_Landingsstedet for Apollo 14-missionen ligger lige nord for bassinet. Dens bes\xc3\xa6tning indsamlede pr\xc3\xb8ver af klippestykker, som var aflejret her af det bassindannende Imbrium-nedslag, som delvis d\xc3\xa6kker Fra Mauro. Dette uj\xc3\xa6vne t\xc3\xa6ppe af aflejret materiale omtales som "Fra Mauro-formationen".'